漢服

漢服，係指漢人嘅衫，同時係一種中國朝代服飾同埋相對於中國少數民族衫嘅漢人服飾嘅概念。有啲專家話，漢人嘅衫喺古代係民族文化交融嘅見證，由南北朝到隋唐，漢人嘅衫一直喺胡化同漢化之間咁互相學嚟學去同變嚟變去，胡人學漢人衫，漢人學胡人衫，喺一路以嚟嘅交流裏面整出嚟啲效果更好更舒服嘅款式，而新款式嘅出現，再慢慢咁俾大家接受，每個時代都有每個時代流行嘅衫。喺清朝，清初滿洲人迫漢人剃髮易服，導致清朝嗰時漢人男人從滿俗、女人就滿漢異俗、漢族品婦從滿俗而平民從漢俗。而今韓國嘅韓服就受到中國明代衫嘅影響，日本嘅和服，亦有借鑒中國唐代風格。

相關歷史

1644年清兵入關，推行剃髮易服政策，為咗易於辨識順逆，所以強迫統治範圍裡面嘅漢人剃髮易服，清初江蘇人王家楨喺《研堂見聞雜記》話，禁令鬆時可著明代衣物，嚴時須論罪殺頭。

後嚟因為剃髮易服好難實行，所以清政府做咗妥協同讓步，雖然無撤銷意圖，但手段從最開頭嘅暴力轉為順其自然同潛移默化，採取「移風易俗」政策，好似喺康熙三年，清政府本來想申令禁纏足，但因為漢族士大夫唔鍾意所以無實行到，令到民間髮式衣著雜亂，亦出現咗好多老百姓嘅衫依然為明制嘅情況。後嚟明代官服之類嘅衫喺清朝嘅社會裡面逐漸消失，但係清朝時期嘅兒童、僧侶、道士同女性依然可穿著明代嘅服飾。

清早期到中期，啲官員以外嘅一般漢人百姓都可以著前朝服飾，到咗清中期，漢人男女服飾已基本改咗，到咗晚清時期，絕大多數漢人都自願咁改著滿化服飾。根據乾隆時期朝鮮人所講，朝鮮使者洪大容入北京，漢人幾乎皆唔識明代衣物，洪大容話中國人忘咗本。喺辛亥革命嘅時候，喺中國某啲地區仍然保留咗明代式樣嘅服飾

漢滿婦女嘅髮式喺清朝初期都依然保留住原有嘅樣式，後來隨住互相之間嘅影響，令各自嘅髮式都有咗明顯變化，喺「十從十不從」下，清朝嘅漢族婦女依然可以著明代時期啲衣飾，更加影響咗滿族婦女嘅審美觀。

和服
韓服

中國文化
衫